RS ดันละคร “ช่อง 8” ลงแพลตฟอร์ม “TrueID” ขยายฐานผู้ชม
RS ดันคอนเทนต์ละคร 7 เรื่องใหม่ปี 2566 ของทาง “ช่อง 8” ลงแพลตฟอร์ม “TrueID” ประเดิม “ตะนาวศรี” หวังขยายฐานผู้ชม ตั้งเป้าปี 66 มียอดวิวจาก TrueID มากกว่า 56 ล้านวิว
RS ดันละคร 7 เรื่องใหม่ “ช่อง 8” ลงแพลตฟอร์ม “TrueID” ประเดิม “ตะนาวศรี” หวังขยายฐานผู้ชม ตั้งเป้าปี 66 ยอดวิวมากกว่า 56 ล้านวิว
30 ม.ค. 2566

นางสาวนงลักษณ์ งามโรจน์ หัวหน้าเจ้าหน้าที่บริหารสถานีโทรทัศน์ช่อง 8 ในเครือบริษัท อาร์เอส จำกัด (มหาชน) หรือ RS เปิดเผยว่า ในปี 2566 สถานีโทรทัศน์ช่อง 8 ยังคงเดินหน้าขยายฐานผู้ชมไปทุกแพลตฟอร์ม ภายใต้กลยุทธ์ “ช่อง 8 สุดทุกจอ” ที่มุ่งเน้นขยายคนดูให้ไปสุดในหน้าจอทุกแพลตฟอร์ม ทั้งออนแอร์ ออนไลน์ และออนกราวด์ ซึ่งในปีที่ผ่านมา จำนวนฐานผู้ชม ช่อง 8 บนช่องทางออนไลน์มียอด followers ทุกแพลตฟอร์มรวมกันมากกว่า 45 ล้านคน หรือเติบโตขึ้น 31%
ส่วนของทีวีสามารถเข้าถึงคนดูได้สูงสุดที่ 2.17 ล้านคน หรือเติบโตขึ้น 13% และด้วยความตั้งใจในการสร้างละครและซีรีส์คุณภาพไปสู่สายตาผู้ชมทั่วประเทศ และเพื่อสร้างการเติบโตจึงได้จับมือกับ TrueID ผู้ให้บริการแพลตฟอร์มความบันเทิงคุณภาพที่แข็งแกร่ง และถือเป็นความร่วมมือกันครั้งแรก และนับว่าเป็นโอกาสที่ดี และรู้สึกเป็นเกียรติที่ได้รับความไว้วางใจจาก TrueID ด้วยการเลือกนำคอนเทนต์ละครของสถานีโทรทัศน์ช่อง 8 ในปี 2566 ทั้งหมดไปออกอากาศ ซึ่งละครช่อง 8 ในปี 2566
โดยมาในคอนเซปต์ “ดูก่อนใคร สนุกก่อนใคร” มีครบทุกรส ทั้งคอมเมดี้, ละครเพลง, แฟนตาซี, แอ็คชัน และดราม่า ที่รวมนักแสดงแถวหน้าของวงการบันเทิง และยูทูปเบอร์ KOLs ต่างๆ ไว้มากมายหลายท่าน ประเดิมเรื่องแรกของปีด้วยเรื่อง ‘ตะนาวศรี’ ละครแฟนตาซีฟอร์มยักษ์ ที่จะดึงผู้ชมไปผจญภัยพร้อมกันทั่วประเทศ โดยสามารถรับชมบนหน้าจอช่อง 8 ในเวลา 17.45 น. และสามารถรับชมย้อนหลังทาง TrueID เวลา 19.00 น.
ด้านนายโกมินทร์ อ่าวอุดมพันธ์ ผู้ช่วยผู้อำนวยการฝ่ายบริหารจัดการพันธมิตรด้านคอนเทนต์ บริษัท ทรู ดิจิทัล กรุ๊ป กล่าวว่า TrueID เป็นแพลตฟอร์มความบันเเทิงที่อัดแน่นด้วยคอนเทนต์ระดับเวิลด์คลาสเพื่อคนไทย ด้วยแนวคิด The Next World Class Smart Entertainment ทั้งหนัง เพลง ซีรีส์ กีฬา ข่าวสาร ทั้งพากย์ไทยและซับไทย ล่าสุดนำความพิเศษที่เหนือกว่า มอบความสุขให้ผู้ชมที่ชื่นชอบคอนเทนต์ละครไทย จับมือกับ สถานีโทรทัศน์ช่อง 8 ช่องแห่งความสนุกครบทุกอรรถรสชั้นนำของไทยให้คอละครได้เต็มอิ่มชมละครดังจากช่อง 8 ครบทุกเรื่อง ย้อนหลังได้ที่ TrueID ที่เดียวเท่านั้น
สำหรับความร่วมมือกันครั้งนี้ จะช่วยเสริมทัพความแข็งแกร่งด้านความบันเทิงไทยแบบครบรส ส่งมอบหลากหลายความสนุกให้ลูกค้าดูได้ผ่านแพลตฟอร์มทรูไอดี ทั้งเว็บไซต์ แอปพลิเคชัน และโดยเฉพาะกล่องทรูไอดีทีวีที่ดูได้อย่างจุใจ ตอกย้ำความเป็นผู้นำคอนเทนต์ดิจิทัลตัวจริง ที่ยังคงเดินหน้าสรรหารายการคุณภาพใหม่ๆ เพื่อส่งมอบประสบการณ์ที่ดีให้แก่ลูกค้าของเราอย่างต่อเนื่อง
“ในปีนี้ ช่อง 8 มีละครใหม่ส่งให้ทาง TrueID ถึง 7 เรื่อง แบบครบรส โดยคาดว่า จะช่วยเพิ่มยอดวิวบนแพลตฟอร์ม TrueID ได้มากกว่า 56 ล้านวิว ซึ่งจะเป็นการขยายฐานผู้ชม เสริมศักยภาพด้านการแข่งขัน และตอกย้ำความเป็นผู้นำด้านคอนเทนต์ของช่อง 8 ให้ชัดเจนยิ่งขึ้น”